R. Fico, predseda vlády SR: (2006-08-02):
Ja sa chcem skôr vyjadriť k niektorým jeho tvrdeniam, ktoré použil vo svojom vystúpení. A chcem povedať, pán poslanec Mikloš, že tie vaše počty a čísla sú asi tak presné, ako ste boli presný pri zostavovaní štátneho rozpočtu, keď potom kvôli vám sa museli zvýšiť sadzby spotrebnej dane. Všetci si to dobre pamätáme. (Potlesk.) S touto istou arogantnou tvárou ste vtedy oznámili, že no pomýlili sme sa pri zostavovaní štátneho rozpočtu, máme tam dieru, tak musíme zvýšiť spotrebné dane na pohonné hmoty. A dnes  má Slovenská republika vďaka vám, vďaka vašej neprofesionalite a neodbornosti najvyššie spotrebné dane, pokiaľ ide o pohonné hmoty, v Európe. Takže takto berieme tie vaše čísla. Ale teraz už konkrétne, aby ste si nemysleli, že pravdu máte iba vy a nikto iný nemôže mať iný názor. Povedali ste na túto vládu, pán poslanec, vážne obvinenie v súvislosti s predikciou hospodárskeho rastu, keď máme v programovom vyhlásení napísané, že chceme udržať hospodársky rast na úrovni nad 5 %. A povedali ste, že vidíte, to je to, kde ich politika bude viesť postupne k znižovaniu hospodárskeho rastu, lebo na budúci rok je predikovaný rast 7,1 %. Klamete, až sa červenáte. Viete prečo, pán poslanec? Tu máte strednodobú predikciu základných makroekonomických ukazovateľov, ktoré vypracovala Národná banka. A v tejto predikcii, ktorá bola vypracovaná ešte počas vašej vlády, je napísané, pokiaľ ide o rast HDP, v roku 2007 je to 7,1 % a v roku 2008 je to 5,7 %. Tak nie je to kvôli nám, ale však to ste si vy sami naplánovali v oficiálnej analýze, ktorú predložila Národná banka Slovenska. Tak neobviňujte, prosím, vládu z toho, čo máte sami naplánované. (Potlesk.) Ďalej. Ja nepotrebujem na to ekonomické vzdelanie, pán poslanec, ale obvinenie vlády, že vraj dnes Národná banka musí zvyšovať úrokové sadzby kvôli tejto novej vláde, to nemyslíte vážne. Národná banka opakovane vyhlásila, že musí reagovať na narastajúcu infláciu zvyšovaním úrokových sadzieb. A komu rastie inflácia? Nám alebo rástla vám? Však my sme pri moci dohromady aj s cestou 4 týždne a ešte sme neprijímali žiadne opatrenia, ale vám veľmi nebezpečne stúpala inflácia a na toto reaguje Národná banka. Ale kľudne z toho obviníte novú vládu, že nová vláda je na vine, kvôli novej vláde idú hore úrokové sadzby. To snáď nemyslíte vážne? Na to naozaj nepotrebujeme ekonomické vzdelanie. (Potlesk.) Ďalej chcem povedať niečo k vašim tvrdeniam, ktoré sa týkajú daňovej zmeny. Áno, vy máte filozofiu rovnej dane, my filozofiu rovnej dane neuznávame a prichádzame s filozofiou progresivity a solidarity, ktorá nie je cudzia Európe. To by sme asi klamali, keby sme povedali, že solidarita a progresivita v daňovom systéme v Európe neexistuje. Ale nemôžem súhlasiť s tým, keď hovoríte, že pri tom, čo navrhujeme, dôjde vraj k ďalším únikom a k ďalším stratám. K akým stratám a k akým únikom? V podnikateľskej sfére jednoznačne garantujeme 19-percentnú sadzbu dane z príjmu a len pri dominantných podnikoch a pri podnikoch, ktoré majú monopolné postavenie, hovoríme o daňovom selektívnom prístupe, ak sa ukážu ako neefektívne regulačné systémy. A pokiaľ ide o zamestnancov, ako môže ujsť zamestnanec z platenia daní? Veď predsa existuje nejaký systém, ktorý tomu bráni. Včera ma trošku prekvapilo, keď ste povedali, že úspešní učitelia niektorí budú potrestaní za to, že ako vysokoškolskí učitelia majú vyšší plat ako 50 000 korún. Prosím vás, ukážte mi jedného vysokoškolského učiteľa, ktorý má plat nad 50 000 korún. (Potlesk.) Je to možno nejaký dekan, možno nejaký rektor alebo niekto iný. Moja manželka je docentka na právnickej fakulte, mimoriadna profesorka. Má 20-ročnú prax. A so všetkými príplatkami, ktoré vedeli naškrabať, má plat okolo 27 000 korún hrubého. Čiže plat nad 50 000 korún je naozaj nadštandardný plat. A myslíme si, že takíto ľudia by mali prispievať do spoločného viac ako zdravotná sestra, ktorá za 12 hodín tvrdej roboty zarobí 10 000 alebo 11 000 korún v nemocnici. (Potlesk.) Rovnako chcem zareagovať, ak dovolíte, ešte na dve veci. A to je vec, ktorá sa týka DPH. Vraj v DPH ak zavedieme druhú zníženú sadzbu, sa to neprejaví na priamej cene výrobku alebo tovaru, ako je poskytovaná priamo zákazníkovi. Prvý okruh, dobre viete, je naša úvaha predovšetkým o liekoch. A vy dobre viete, že cena lieku je regulovaná. To znamená, ak povieme, že ide cena dole o tých 14 %, z 19 % na 5 % DPH, tak sa to automaticky prejaví na cene lieku. Musí sa to prejaviť. To je ten problém. Nakoniec sa ukazuje aj v Českej republike, keď ste tento príklad použili v súvislosti so zlacnením alebo znížením DPH na niektoré výrobky v potravinárskom sektore, okamžite klesla cena dole o toľko, o koľko klesla aj DPH. To sú základné informácie, ktoré sú všeobecne prístupné. K minimálnej mzde. Pokiaľ ide o minimálnu mzdu, toto je naozaj úsmevný súboj, ktorý tu zvádzame. Pán poslanec, koľko ľudí na Slovensku zarába na úrovni minimálnej mzdy? 0,9 % alebo 1 %. Na úrovni 6 900 korún hrubého, to je dnes minimálna mzda, zarába na Slovensku 0,9 % až 1 % ľudí. Tak o čom to kričíte? O čom hovoríte, že sa podnikateľský systém rozpadne, že ľudia nebudú môcť nájsť prácu? Hovoríme o 1 % ľudí, ktorí musia žiť zo 6 900 korún hrubého. My navrhujeme rast, pokiaľ ide o rok 2007, na úrovni 400 až 500 korún, čo je niekde na úrovni 7 300 – 7 400 korún. Ak mi niekto chce povedať, že zvýšenie minimálnej mzdy na 7 300 – 7 400 korún pri cenovej úrovni, ktorá je na Slovensku na úrovni 65 % Európskej únie, má spôsobiť likvidáciu podnikateľského sektora, pýtam sa: Tak aké sú tie platy v tom podnikateľskom sektore? Je to naozaj tých priemerných 18 000 korún, ako sa ukazuje v štatistikách? Alebo je prax taká, že zamestnávatelia dávajú zamestnancovi 6 900 korún na ruku a potom mu dajú načierno 2 000 alebo 3 000 korún, a tým ho oberajú o sociálne zabezpečenie a o ďalšie sociálne výhody. My radšej chceme ísť cestou zvyšovania minimálnej mzdy. To je inštitút, ktorý garantuje aj boj proti chudobe. A myslím si, že takto postupuje každá zodpovedná vláda, ktorá je orientovaná nie doprava, ale ktorá je orientovaná od stredu doľava. A na záver som si nechal ešte jednu vec, ktorá sa týka deficitu v Sociálnej poisťovni, o ktorom vy hovoríte, ako keby to bola tá najprirodzenejšia vec, ktorá sa mohla stať. Pán poslanec, urobili ste odklon verejných zdrojov, pokiaľ ide o sociálne zabezpečenie, tak, že 18 % ste rozdelili na polovičku a jedna polovička je dnes odsúvaná do súkromných fondov dôchodkových správcovských spoločností. My rešpektujeme, áno, rešpektujeme že 1,3 mil. ľudí na Slovensku podpísalo dohody so súkromnými dôchodkovými správcovskými spoločnosťami a že si chcú sporiť na vlastné dôchodky. Rešpektujeme to a nebudeme to meniť. Ale rovnako sa pýtame: Ako ste zabezpečili, keď ste sa do tejto reformy pustili, že Sociálna poisťovňa bude schopná splácať svoje záväzky a bude schopná vyplácať dôchodky ľuďom, ktorí budú realizovať dôchodky len cez Sociálnu poisťovňu? Tento rok, pani ministerka, 20 mld.? (Odpoveď z pléna.) Rátame 21,7 mld. korún v tomto roku, pokiaľ ide o deficit. Áno, predali ste SPP, 65 mld. korún je odložených, máme asi na 3,5 roka peniaze, ktoré môžeme použiť, ale čo bude ďalej, na toto nepoznáte odpoveď ani vy. Jednoducho nepoznáte ju. Viete, to je aj najväčší nezmysel, predať najcennejší majetok, nalievať peniaze do súkromných dôchodkových správcovských spoločností, ktoré majú zhodnocovať peniaze. A kde budú tie peniaze zhodnocovať tie DSS-ky? Na kapitálovom trhu. Má Slovensko kapitálový trh? Nemá. Zdá sa, že slovenské DSS budú podporovať francúzsky a nemecký kapitál za privatizáciu nášho najcennejšieho majetku. To je vynikajúca dôchodková reforma? (Potlesk.) My nepôjdeme cestou, pán poslanec, zvyšovania veku pri odchode do dôchodku, nepôjdeme tak a budeme vážne hovoriť na tému, ako znižovať obrovský deficit, ktorý vaša nezodpovedná dôchodková reforma spôsobila. Ale aj to hovorím, 1,3 mil. ľudí, ktorí podpísali zmluvy s DSS-kami, sa nemusí obávať, nemusí, pretože chceme dať zadosť všetkým zmluvám, ktoré ľudia podpísali. Takže netreba tak veľa, pán poslanec, aby sme vyvrátili tie vaše čísla, stačí vás iba dobre, dobre počúvať. Ďakujem pekne. (Potlesk.)